Obligatioun

Eng Obligatioun, vum laténgeschen "obligare" (verflichten) ofgeleet, ass e Wäertpabeier oder en Titter, deen eng Créance, also eng Schold op eng Gesellschaft ausdréckt.

 Definitioun 

Si gëtt dem Besëtzer d'Recht op Zënsen an op d'Zeréckbezuele vum abezuelte Kapital oder Prêt. Hien huet awer, am Ënnerscheed zum Aktionär, kee Recht op de Benefice oder an der Gestioun vun der Gesellschaft. Een aneren Ënnerscheed zu enger Aktie ass, datt ee Staat, eng Stad oder eng ëffentlech Institutioun däerf Obligatiounen, awer keng Aktien erausginn. Obligatioune gi gezeechent bei der Emissioun vun engem ëffentlechen Emprunt oder spéider ofkaaft vun deem dee se dee Moment hält - bei den ëffentlech gehandelten Obligatioune kann dat och iwwer d'Bourse geschéien, wann den Emprunt do kotéiert gëtt.

Si sinn nach ëmmer dat bedeitendst Investitiounsprodukt. Hiren totale Montant iwwertrëfft, weltwäit, bei wäitem d'Kapitalisatioun vun allen Aktien, Optiounen, Wäertmetaller asw. 
De Maartwäert, oder de Cours, variéiert engersäits mat hirem Charakter (Zënssaz, Lafzäit, Qualitéit vum Scholdner) an anerersäits mam aktuelle Maartzënssaz.

Mat Ausnam vun der klassescher Obligatioun mat fixem Zënssaz (engl."Straight Bond") sinn déi aner dräi Charakteristiken als Variabel fir d'Berechnung vum Wäert ze betruechten:
 D'Lafzäit kann ënnerschiddlech sinn, am Fall wou e virzäitegt Zeréckbezuele méiglech ass
 D'Qualitéit vum Debiteur oder sengem Garant ännert jee no senger Geschäfts-a Finanzsituatioun.
 D'Ännerunge vun de Maartzënse beaflossen de Cours vun allen Obligatiounen.
All d'Charakeristike vun enger Obligatioun musse bei der Emissioun an engem Emissiounsprospekt genee beschriwwe sinn.

 Haaptcharakteristiken 
 D'Emissioun 

D'Emissioun ass d'Operatioun, mat där den Emetteur (eng Societéit, e Land, e Staat ...) Appell un Uleeër mécht fir Geld geléint ze kréien an als Géigeleeschtung gëtt en Obligatiounspabeieren eraus. Tëschenhändler si meeschtens Banken. Si kafen Obligatioune fir se dann un hir Clienten ze verkafen. D'Emissioune si streng duerch eng staatlech Autoritéit reglementéiert, déi am Fall vu Lëtzebuerg d'CSSF ass. Si muss hiren Accord fir d'Publikatioun vum Emissionsprospekt ginn. Dora stinn all Detailer iwwer déi verschidde Partikularitéite vum Emprunt wéi beispillsweis den Emissiounspräis, den Zënssaz, d'Lafzäit, d'Remboursementskonditiounen, d'finanziell Lag vum Emetteur a vum Garant asw..
D'Obligatioun, gëtt wärend der Souscriptiounszäit, zum Emissiounspräis gezeechent. De Präis gëtt ëmmer par Rapport zum Nominalwäert deen um Pabeier steet gerechent an ass a Prozent ausgedréckt.
Bei engem Emissiounspräis vun 100% seet een den Emprunt kënnt "zu pari" eraus. Sou bezilt ee fir eng Obligatioun vun 1.000 EUR och 1.000 EUR.
Ass de Präis iwwer 100% da schwätzt ee vun engem Emprunt mat enger Prim. Bei engem Präis vun 100,50% muss een dann 1.005 EUR fir den Nominalwäert vun 1.000 EUR bezuelen. Well de Remboursement (Zeréckbezuelen) normalerweis zu 100% gemaach gëtt, geet d'Differenz vu 5 EUR verluer.

Sou ass den Emissiouns- oder Kaafpräis wichteg fir d'Berechnung vum Rendement (Erdrag) vum Investissement. 
Et sief nach gesot, datt de Präis och ënner pari ka sinn, mat engem Discount, da kritt een déi Negativprim méi eraus beim Remboursement.

 Den Zënssaz 

Wann den Zënssaz (taux) dee selwechte vum Emissiounsdatum bis zum Remboursement (Zeréckbezuelen) bleift, schwätzt ee vun enger klassescher, festverzënslecher Obligatioun oder straight bond. Hie gëtt bei der Emissioun vum Pabeier fixéiert. D'Bezuele vun den Zënsen ass normalerweis all Joer op dem selwechten Datum, an de Bedrag gëtt op den Nominalwäert gerechent, deen um Titre steet. Bei all fällegen Datum gëtt dann ee Coupon vum Titre geschnidde fir anzekasséieren.

Wa kee festen Taux bei der Emissioun fixéiert gëtt, ass et eng Obligatioun mat variabelem Zënssaz oder op Englesch Floater.
Den Zënssaz gëtt e puer Deeg virun all Couponstermäin, deen normalerweis all dräi Méint verfällt, nei festgeluecht. D'Basis fir d'Berechnung vum Taux ass de Maartzënssaz vun enger grousser Finanzplaz, dat an der Reegel London ass. Dee Referenztaux ass an deem Fall de LIBOR (London Interbank Offered Rate). De gerechenten Zënssaz läit eppes iwwer dem LIBOR. Den Ënnerscheed, deen och "Spread" am Finanzjargon genannt gëtt, ass méi oder manner grouss, relativ zu der Qualitéit vum Emetteur (Scholdner), vum Floater.
Well den Taux reegelméisseg un de Maart ugepasst gëtt, gëtt et keng grouss Variatiounen am Cours vun engem Floater.

Et gëtt iwweregens och Obligatiounen, déi keng Zënsen ausbezuelen. D'onverzënsten Obligatioun ass am Allgemenge bekannt ënner der Denominatioun "Zero Bond". Den Erdrag ass hei den Ënnerscheed tëscht dem Emissiouns- an dem Remboursementspräis.

 D'Lafzäit 

D'Lafzäit ass d'Period vum éischten Dag wou d'Zënsen ulafen bis den Datum wou d'Kapital zeréckbezuelt gëtt.
Si gëtt bei der Emissioun vum Emetteur festgeluecht a gëtt an 3 Kategorien aklasséiert:
 Déi kuerzfristeg bis 4 Joer.
 Déi mëttelfristeg 4 bis 8 Joer
 Déi laangfristeg iwwer 8 Joer, ginn och alt mol „Renten“ genannt.
Meeschtens ka se nach ewell variabel sinn, well den Emetteur sech d'Recht virbehält zu gewëssenen Datume virzäiteg zeréckzebezuelen.
Tëscht der Reschtlafzäit an dem Maartpräis besteet e kausalen Zesummenhank. Ouni Afloss vun aneren Ëmstänn, a wat den Dag vum Remboursement méi no kënnt, tendéiert de Wäert vun der Obligatioun a Richtung vum Remboursementpräis: ass de Präis virun dem Remboursementdatum méi héich geet e lues a lues erof, ass hie méi déif geet en erop.
D'Längt vun der Reschtlafzäit huet och bei enger Ännerung vum Maartzënsniveau e groussen Afloss op de Wäert. Wat d'Zäit méi laang ass an d'Dimensioun vun der Zënsvariatioun méi bedeitend ass, wat den Obligatiounswäert méi staark ännert. Geet den Zënsniveau erof, geet de Wäert erop, an ëmgderéint, geet en erop geet de Wäert erof.

 De Remboursement 

Bei en ettlechen Obligatioune gëtt den Emissiounsbetrag net komplett um Enn vun der Lafzäit zeréckbezuelt. Jee nodeem wéi et am Emissiounsprospekt beschriwwen ass, gëtt de Betrag no verschiddene Modalitéiten an e puermol rembourséiert, beispillsweis duerch:

•Verlousungen (fr: tirages):
Dobäi gëtt een Deel vum Emissiounsbetrag ënner de Besëtzer ausgeloust. Déi Pabéiere ginn dann op engem bestëmmten Datum virzäiteg zeréckbezuelt.

•Deelremboursement:
D'Kapital gëtt an Tranchen zeréckbezuelt wéi zum Beispill: 20% nom éischten an 20% nom zweete Joer asw.

E virzäitege Remboursement vum ganze Kapital kann no de Konditioune vum Prospekt op gewëssenen Datumer gemaach ginn. Den Emetteur muss dat awer virdru bannen enger fixéierter Period bekannt maachen. D'Warscheinlechkeet, datt hien dat mécht, ass grouss am Fall wou d'Zënsen um Kapitalmaart méi niddereg sinn, wéi d'Zënsen, déi hien dem Besëtzer vun den Obligatioune bezuele muss. E kann och bei Ännerunge vun der Fiskalitéit am Land, déi fir d'Emissioun ausschlaggebend ass, virzäiteg rembourséieren.

Verschidden Emissiounen erlaben et dem Besëzter och e Remboursement zu engem gewësse Präis virun der Echeance unzefroen. Dat muss an de Friste geschéien, déi am Prospekt festgeluecht goufen.

Verlängerbar Obligatioune ginn dem eenzelene Besëtzer d'Méiglechkeet, virum Datum vum normalen Remboursement, eng Verlängerung vun der Lafzäit vu senge Pabeieren ze froen.

De geneeë Remboursementspräis ass och am Emissiounsprospekt festgeluecht. Sou ass normalerweis de Präis vum Remboursement, 100% vum agesatene Kapital. Bei engem fréizäitege Remboursement ass en an der Reegel eppes iwwer 100%.

 Qualitéit oder Kreditwierdegkeet vum Debiteur 

Ënner Kreditwierdegkeet oder Solvabilitéit versteet en d'Fäegkeet vum Debiteur fir dat geléinte Kapital an d'Zënsen op den am Emissiounsprospekt fixéierten Datumen ze bezuelen. Fir déi ze préiwe maache spezialiséiert Finanzinstituter, « Credit Rating » Agenturen, Analyse vu sengem Bilan an anere Facteuren, wéi d'Qualitéit vum Management, vun den Ofsazmäert, vu senger Maartpositioun, der Qualitéit, der Entwécklung, der Diversitéit vu senge Produkter an der Innovatiounsfäegkeet vun der Entreprise. Déi bekanntst Agenture sinn « Standard & Poor », « Moody's » a « Fitch » an den USA.
D'Resultat vun dësen Analyse ginn mat engem Rating notéiert. De Ratingklassement geet an der Reegel vun „AAA“ (déi bescht Qualitéit) bis „D“ (insolvabel).

Dat Klassement bestëmmt d'Héicht vun den Zënse wann den Debiteur en Emprunt erausgëtt. Wat seng Qualitéit manner ass, wat hie méi héich Zënse bezuele muss fir de Risiko vum Investisseur z'entschiedegen. Déi betreffend Obligatioune ginn am Fachjargon „ High Yield“ oder „Junk Bonds“ genannt.

 Quellesteier op den Zënsen 

Déi, um Datum vum Coupon, ufalend Zënsen, souwéi d'lafend Zënse beim Verkaf vun Obligatioune sinn zu Lëtzebuerg, zanter dem 1. Januar 2006, enger Quellesteier vun 10% ënnerworf. Si gëtt direkt vun de Banken ofgehale beim Bezuele vum Coupon, respektiv beim Verkaf.

Eng Ausnam maachen d'Obligatiounen, déi virum 1. Mäerz 2001 erauskomm sinn. Si ënnerleien der „clause de grand-père“, a si vun der Quellesteier befreit.

 Verschidden aner Zorte vun Obligatiounen 

 Konvertibel Obligatioun
 Obligatioun mat engem Warrant
 Indexéiert Obligatioun

 Kuckt och 
 Aktie
 Bourse
 Eurobond
 Quellesteier

Kategorie:Finanzsecteur